בית הקברות הצבאי והאנדרטה האמריקניים אואז-אן

בית הקברות הצבאי והאנדרטה האמריקניים אואז-אן (באנגלית: Oise-Aisne American Cemetery and Memorial) הם בית קברות ואנדרטה הממוקמים בצפון-מזרח צרפת. בבית הקברות נקברו חיילים אמריקנים שנהרגו במלחמת העולם הראשונה - 6,012 במספר. האנדרטה שבאתר מנציחה 241 חללים שמקום קבורתם לא נודע, אשר נפלו באותו אזור.

בבית הקברות מצויה גם חלקה לא מסומנת ובה קברי כמאה חיילים אמריקניים שהוצאו להורג במלחמת העולם השנייה בעוון פשעים שונים.

תולדות האתר
בשטח שסביב אתר בית הקברות ניטשו במלחמת העולם הראשונה קרבות עזים בין כוחות גרמניים ואמריקניים בחודשים יולי עד ספטמבר 1918. באתר זה נפתח באוגוסט 1918 בית קברות ארעי, אשר בשנת 1921 הוחלט להופכו לקבוע, אחד משמונה שכמותו באירופה. הועברו אליו לקבורה חללים מבתי קברות ארעיים אחרים, שבני משפחתם ביקשו כי ייקברו באירופה ולא יוחזרו לארצות הברית.

בית הקברות והאנדרטה תוכננו על ידי משרד האדריכלים קראם ופרגוסון (Cram & Ferguson). אדריכל הנוף היה ג'ורג' גיבס (George Gibbs). הם נחנכו במתכונתם הסופית ב-30 במאי 1937. הם נבנו ומתוחזקים על ידי הוועדה האמריקנית למצבות קרב.

מדרום לאתר שוכנים בית הקברות והאנדרטה האמריקניים אן-מארן  ואנדרטת שאטו-תיארי האמריקנית .

בית הקברות
מתחם בית הקברות שוכן כ-35 קילומטר ממערב לעיר ריימס וכ-90 קילומטר מצפון מזרח לפריז, בירת צרפת. שמו ניתן לו בשל קרבתו לנהרות אואז ואן. זהו מתחם מלבני, משופע בצמחייה, המשתרע מצפון לדרום על פני שטח של כ-148 דונם. כביש חולף לרוחב המתחם בחלקו הדרומי. מצפון לכביש משתרע שטח הקבורה, שצורתו כריבוע ובקצהו הצפוני ניצבת האנדרטה. מדרום לכביש ממוקם מרכז המבקרים של האתר.

שטח הקבורה הנטוע דשא מכיל ארבע חלקות, ששבילים מצטלבים מפרידים ביניהן. לצידי השבילים נטועים עצים וערוגות פרחים. בצומת השבילים משתרעת כיכר עגולה שבה ניצב תורן הדגל האמריקני. בחלקות ניצבות 6,012 מצבות שיש, שרובן הן צלבים נוצריים ו-100 מהן הן מצבות מגן דוד הניצבות על קברי חללים יהודים.

רוב החללים שנקברו באתר נפלו בקרבות שניטשו באזור שסביבו בקיץ 1918. 597 מהם הם אלמונים. תשעה זוגות של אחים קבורים בבית הקברות זה לצד זה.

250px|ממוזער|שמאל|האנדרטה
האנדרטה
האנדרטה היא מבנה בצורת חצי מעגל בסגנון רומנסקי, המצופה אבן חול ורודה ובו חמש שלישיות של קשתות, המכילות עשרה עמודים כפולים. על העמודים נרשמו שמות עשר הדיוויזיות האמריקניות שלחמו באותו אזור. תבליטי דמויות מעטרים את המבנה. מול מרכז המבנה מוצבת אבן זיכרון דמויות מזבח.

בשני קצות המעגל ניצבים ביתנים רבועים ובהם בית תפילה וחדר מפות. על גבי קירות חדר התפילה חרותים שמות 241 הנעדרים, שמקום קבורתם לא נודע. בחדר המפות מוצגות מפות של הלחימה שהתחוללה באזור הסמוך לאתר.

חלקה E
250px|ממוזער|שמאל|חלקה E
בחלקו הדרומי של מתחם בית הקברות מצויה חלקת קבורה חמישית שאיננה מסומנת ואינה מופיעה במפת האתר. דגל איננו מתנופף מעליה. נקברו בה במקור 96 חיילים אמריקאים, שהוצאו להורג בזירה האירופית במלחמת העולם השנייה. כולם למעט אחד הוצאו להורג בעוון רצח או אונס. הם הועברו לקבורה במקום זה ב-1949. על קבריהם אין ניצבות מצבות ורק לוחיות מתכת קטנות ממוספרות מסמנות אותם. גופות שני חיילים שהיו קבורים בחלקה הוחזרו לארצות הברית ב-1987 וב-1990. החלקה מכונה גם כחלקת המשוחררים מהצבא בחוסר כבוד.

קישורים חיצוניים

 בית הקברות, באתר הוועדה האמריקנית למצבות קרב
 עלון אודות בית הקברות
 סרטון על בית הקברות והאנדרטה בערוץ הוועדה האמריקנית למצבות קרב באתר YouTube

הערות שוליים

אואז אן
אואז אן
קטגוריה:אירופה: אנדרטאות למלחמת העולם הראשונה
קטגוריה:צרפת במלחמת העולם הראשונה
אואז אן
קטגוריה:או-דה-פראנס: מבנים